**Iarnă pe suflet**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe ia cerului, bulgări de iad se-aprind,

De nicăieri se scurg uşor spre infinit,

Cuprins de focuri noi, pe braţe îi cuprind

Să simt durerea lumii în părul meu albit.

Cununa universului cu galaxii ce ard

Se odihneşte-n lacul din ochii-mi obosiţi,

Legându-se cu stele de-al inimii bolard

Ies la lumină demoni, în cuget tăinuiţi.

Vulturii visului, cu pliscuri reci de ger

Întruna rup bucăţi din doruri sângerânde,

Şi-n ritual satanic visele mele pier

Murind pe ruguri noi în focuri tremurânde.

Plâng zările iubirii în iarna mea vetustă,

Lupii m-au părăsit, iar haita lor nebună,

Ca să mă scoată-odat` din viaţa mea îngustă

Urlă pe vârf de deal, durerea mea, la lună.

Pentru destinul meu la cer nu mai fac plângeri,

Doar sufletu-mi aleargă desculţ la Dumnezeu,

Să-l roage cuvios să-mi mai trimită îngeri

Ca să-mi aline oful ce-l port atât de greu